งานกาชาดสวนลุมพินี ประชาชนทุกเพศทุกวัยร่วมจับจ่ายใช้สอย เสี่ยงโชคบำรุงสภากาชาดไทย
บรรยากาศวันที่ 2 ของการจัดงานกาชาดประจำปี 2565 ภายใต้แนวคิด “9 ทศวรรษใต้ร่มพระบารมี สดุดีสภานายิกาสภากาชาดไทย” ที่สวนลุมพินี กรุงเทพมหานคร แม้จะเป็นวันทำงาน แต่ยิ่งตกเย็นบรรยากาศยิ่งคักคึก ประชาชนต่างทยอยเข้าชมและร่วมกิจกรรมการออกบูธของหน่วยงานภาครัฐ ภาคเอกชน และถึงร้านค้าต่างๆ ที่มาออกร้านขายสิ่งของอุปโภคบริโภคกันอย่างเนืองแน่น ส่วนกิจกรรมที่ได้รับความสนใจก็คือ กิจกรรมร่วมสนุกชิงรางวัลที่หลายหน่วยงานจัดขึ้น เช่น กิจกรรมสอยดาว กิจกรรมตักไข่ให้โชค และกิจกรรมที่คนหลากหลายวัยให้ความในใจ เช่น กิจกรรมปาลูกโป้ง ปาเป้า รถบั้ม นั่งชิงช้าสวรรค์ รวมถึงบูธของสภากาชาดไทย ที่ปีนี้มีกิจกรรมที่น่าสนใจ ทั้งการจัดแสดงนิทรรศการเฉลิมพระเกียรติ การอบรมปฐมพยาบาล การบริจาคร่างกายอวัยวะ ดวงตา การจำหน่ายยาจุฬาโอสถ บริการนวดคอบ่าไหล่ และบริการทางการแพทย์โดยไม่เสียค่าใช้จ่าย นายณัฐพงษ์ วัฒนไทยสวัสดิ์ หัวหน้ากลุ่มงานสารนิเทศ สภากาชาดไทย กล่าวว่า จากการออกบูธวันแรก ประชาชนตอบรับเป็นอย่างดี โดยเฉพาะการจำหน่ายยา "จุฬาโอสถ" ที่ประชาชนมารอซื้อกันต่อเนื่อง พร้อมเชิญชวนประชาชนมาเที่ยวชมงานเช่นเดียวกับบูธสำนักงานตำรวจแห่งชาติ ที่จัดกิจกรรมยิงปืน นิทรรศการเฉลิมพระเกียรติ และการแสดงดนตรี ประชาชนทยอยร่วมกิจกรรมกันอย่างคึกคัก โดยพันตำรวจหญิง ภิ์ษัชกร เลิศวิลัย สารวัตร (สอบสวน) กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กล่าวว่า ตลอดทั้งวันประชาชนหลากหลายวัยสนใจร่วมกิจกรรมยิงปืนอย่างต่อเนื่อง ซึ่งรายได้ก็จะนำไปบำรุงสภากาชาดไทยสำหรับกิจกรรมพิเศษในวันนี้ (9 ธ.ค.) มีกิจกรรมจุดเทียนถวายพระพร โดยมีตัวแทนหน่วยงานที่ร่วมออกร้านและผู้ที่มาเที่ยวชมงาน ร่วมกันจุดเทียนถวายพระพรองค์สภานายิกาสภากาชาดไทย ในเวลา 19.19 น. ณ โซนเฉลิมพระเกียรติ ส่วนประชาชนที่สนใจเที่ยวชมงานกาชาด สามารถมาได้จนถึงวันที่ 18 ธันวาคมนี้ ตั้งแต่เวลา 11.00 น.– 22.00 น. ส่วนผู้สนใจที่ไม่สะดวกเดินทางมาสถานที่จัดงาน สามารถร่วมกิจกรรมออนไลน์บน www.งานกาชาด.com หรือ www.redcrossfair.com